Covid-19 tref ook Superrugby in Japan | Netwerk24
Deur Owen Kock 27 Februarie 2020 14:10
Tier Schoeman van Honda Heat gaan oor om te druk teen die Canon Eagles vroeër vandeesmaand in Japan.Foto: Getty Images
Sanzaar, die beheerliggaam van rugby in die Suidelike Halfrond, het Donderdag in ’n verklaring gesê weens die internasionale aard van sy kompetisie moet hy noodgedwonge sekere maatreëls instel om die gevaar wat Covid-19 inhou soveel as moontlik te beperk.
“Sanzaar se grootste bekommernis is die Sunwolves se tuiswedstryde wat in Japan en Singapoer geskeduleer is. Sanzaar is ingelig dat die Japannese regering versoek het dat alle sportbyeenkomste die volgende twee weke in die land gekanselleer word. Dit sluit die wedstryd tussen die Sunwolves en die Brumbies in, wat vir 8 Maart in Osaka geskeduleer is.”
Luidens die verklaring sal Sanzaar nou met alle belanghebbendes vergader en probeer vasstel of dié wedstryd elders gespeel kan word.
Conraad van Vuuren, wat sy rugby vir Sunwolves speel.Foto: Getty Images
Intussen het die Sunwolves se Suid-Afrikaanse stut, Conraad van Vuuren (24), laat weet dat dit vir hom bitter sleg is om aan daardie kant (Japan) van die wêreld te sit met sy familie so ver van hom af.
“Hoewel ons rustig hier is, het die realiteit ons nou getref. Covid-19 het nou ’n baie groot storie in Japan geword,” sê Van Vuuren.
Hy sê omdat die Japannese oor die algemeen baie gesondheidsbewus is, loop seker 90% van hulle met gesigsmaskers rond.
“Dit het egter die week toegeneem, met al hoe meer mense wat met maskers gesien word. Ek wil glo dit is maar dieselfde soos in ander lande waar die virus ook gediagnoseer is.
“Ons is ingelig dat die wedstryde in Japan gekanselleer is, maar ons wag nog om te hoor waarheen dit geskuif gaan word,” sê Van Vuuren.
Nog ’n Suid-Afrikaner wat sy brood en botter in Japan verdien, die losvoorspeler Tier Schoeman (27), sê dis moeilik om te weet hoe ernstig die situasie rêrig in Japan is.
Ons hoor en sien baie goed op sosiale media, maar ons weet nie wat is waar of wat is nié.
“Ons hoor en sien baie goed op sosiale media, maar ons weet nie wat is waar of wat is nié,” sê Schoeman.
* Meer as 82 000 mense het al wêreldwyd Covid-19 opgedoen en meer as 2 800 het al as gevolg daarvan gesterf.
Meer oor: Tier Schoeman | Japan | Covid-19 | Rugby | Superrugby | Krisis | Pro14